Koster, Swartruggens: Magalies Water nou aan stuur van sakeArgieffoto ter illustrasie van die watersituasie in Koster en Swartruggens. (Foto: Facebook) Die Kgetlengrivier- plaaslike munisipaliteit het sy riool- en waterwerke in Swartruggens en Koster aan Magalies Water oorhandig om vir die volgende drie jaar te bedryf en te onderhou. Dít nadat die Mafikeng-hooggeregshof in Noordwes in Desember die saakwaarneming van dié wanfunksionele munisipaliteit se riool- en waterwerke aan die Kgetlengrivier Besorgde Inwoners, kortweg KDS, oorhandig het. Die KDS het aanvanklik die onmoontlike reggekry deur die bestuur van dié riool- en waterwerke in Swartruggens en Koster oor te neem. Die KDS het egter nou vroeër vandeesweek met die munisipaliteit ooreengekom om dit in Magalies Water se hande oor te laat. Pinky Mokoto, voorsitter van Magalies Water, sê nou die waterraad sien kans daarvoor om saam met die sukkelende munisipaliteit te werk hoewel Magalies Water al voorheen nie deur die munisipaliteit betaal is nie. Mokoto het toegegee dat Magalies Water bekommerd is oor die uitdagings wat die Kgetleng-gebied se voorland is. “Hierdie proses gaan egter nie net oor vure doodslaan nie. Ons is hier om op te bou en die munisipaliteit te bemagtig. Ons wil die munisipaliteit en die gemeenskap verseker van ons gereedheid en ons verbintenis as Magalies Water om die werk te doen en watervoorsiening en sanitasiedienste te herstel.” Die LUR vir samewerkende regering, tradisionele sake en menslike nedersettings, Mmoloki Cwaile, sê hy het volle vertroue in Magalies Water.